section_heading: Radnja
paragraph_text: Tom odlazi u talijanski gradić Mongibello gdje Dickie opušteno provodi vrijeme zabavljajući se i pokušavajući slikati. Kontaktira ga na plaži, ali on ga se jedva sjeća; kratko se druže, no Tom ne uspijeva ostaviti posebno upečatljiv dojam. Bojeći se da će mu zadatak sasvim propasti, odlučuje se na očajnički korak kojim nastoji izmamiti bilo kakvu završnu reakciju: priznaje Richardu da ga je poslao njegov otac kako bi ga vratio kući. Richard to smatra zabavnim te se kroz šalu sprijatelje, počinju se više družiti i zbližavati. Tom se useljava u njegovu kuću i postaje sve više fasciniran njime, istodobno mu podilazeći u svakom pogledu i uživajući u raskošnom načinu života koji mu on omogućava. Uznemiruje ga jedino Marge, njemu neobično odbojna spisateljica, koja je potajno zaljubljena u Richarda.